  Майя Бывальцева 1-тӥ куарусёнэ Удмуртиысь дышетскисьёс Кун автоинспекциысь ӧнерчиосын ӵош дежурствое потӥзы. Акция ортчиз «Сак луэ — пиналъёс!» алон ужрад улсын. Пинал инспекторъёсты карысь школаос но нылпи садъёс вӧзысь тросаз сюрес вожъёсын адӟыны луэ вал, ивортэ ГИБДД-лэн улосвылъя управлениысьтыз 1-тӥ ёзэт. Пинал инспекторъёс эшъёссылы но ӵош дышетскисьёссылы сюрес вылтӥ мынон-ветлон куронъёсты тодазы вайытӥзы. Кылсярысь, кызьы сюресэз кышкыттэмлыко выжыны кулэ. «Сюресэз выжыны кулэ нимысьтыз пусъем интыосын гинэ, дыртытэк но нырысь ик котыр учкыса. Мобильной телефон пыр вераськыны но крезьгурез наушникъёсын кылзыны со вакытэ уг яра. Пеймыт дыръя водительёс тӥледыз кыдёкысен мед адӟозы шуыса, дӥсь но рюкзак вылэ тыл шорын пиштӥсь арбериос ошоно», — тодэ вайытэ Кун автоинспекция. Нялтас вераса, ГИБДД-лэн управлениезлэн кивалтӥсез Александр Коробейников но ёзэслэн кивалтӥсезлэн воштӥсез Александр Липин школаосы сӥё-дано ужрадъёсы вуылӥзы, нырысетӥ классэ мынӥсьёслы сюрес вылын кышкыттэмлыкъя сэрегъёс кузьмазы, соос пиналъёслы сюрес вылтӥ мынон-ветлон куронъёсты дышетыны юрттозы. Тегъёс: Мерлык Дышетон Авто ГИБДД Удмуртия пиналъёс  